Diari Oficial de la Generalitat Valenciana


Sumari del DOGV 4275, del 20-06-2002 (2002/5965)

RESOLUCIÓ de 30 de maig de 2002 de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Generalitat Valenciana (Conselleria de Cultura i Educació) i la Diputació Provincial de València per al reconeixement de la validesa acadèmica oficial dels ensenyaments de Formació Professional de la nova ordenació educativa, impartits per l'Escola de Capatassos Agrícoles de Catarroja.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4275

Data del DOGV
:   20-06-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/5965


Data del document
:   30-05-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura i Educació
    * Catarroja
    * ensenyament agrícola
    * reconeixement d'estudis
    * ensenyament professional
    * cooperació administrativa
    * administració local

RESOLUCIÓ de 30 de maig de 2002 de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Generalitat Valenciana (Conselleria de Cultura i Educació) i la Diputació Provincial de València per al reconeixement de la validesa acadèmica oficial dels ensenyaments de Formació Professional de la nova ordenació educativa, impartits per l'Escola de Capatassos Agrícoles de Catarroja. [2002/X5965]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura i Educació) i la Diputació Provincial de València, el 22 d'abril de 2002, un Conveni per al reconeixement de la validesa acadèmica oficial dels ensenyaments de Formació Professional de la nova ordenació educativa, impartits per l'Escola de Capatassos Agrícoles de Catarroja, i en compliment del que establix la clàusula octava del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0325/2002, i que figura com a annex d'esta resolució.
  
València, 30 de maig de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni entre la Generalitat Valenciana (Conselleria de Cultura i Educació) i la Diputació Provincial de València, per al reconeixement de la validesa acadèmica oficial dels ensenyaments de Formació Professional de la nova ordenació educativa, impartits per l'Escola de Capatassos Agrícoles de Catarroja.
  
València, 22 d'abril de 2002
  
Reunits:
  
D'una part, l'Honorable Sr. Manuel Tarancón Fandos, conseller de Cultura i Educació, en nom i representació de la Generalitat Valenciana, en virtut de l'acord adoptat pel Govern Valencià el dia 8 de gener de 2002.
  
D'una altra part, l'Excel·lentíssim Sr. Fernando Giner Giner, president de la Diputació Provincial de València, facultat per a este acte per Acord del ple de la citada Diputació del dia 24 de juliol de 2001, i assistit pel secretari general de la Corporació.
  
Manifesten:
  
1. La Diputació de València va sol·licitar autorització per a impartir cicles formatius de grau mitjà i superior, corresponents a la nova ordenació educativa, a l'Escola de Capatassos Agrícoles de Catarroja, de la qual és titular.
  
2. El Servici de Gestió i Supervisió de Projectes i Construccions ha emés informe favorable al que se sol·licita, ja que s'ajusta al que disposa el Reial Decret 1.004/91, de 14 de juny, pel qual s'establixen els requisits mínims dels centres que impartisquen ensenyaments de règim general no universitaris, i en el Reial Decret 777/1998, de 30 d'abril (BOE de 8 de maig), sobre Ordenació de Formació Professional.
  
3. El 10 de novembre de 1998, la Direcció General de Centres Docents va dictar resolució, per la qual s'aprovava la proposta d'instal·lacions i ús educatiu dels espais reflectits en els plans presentats per a la creació de la mencionada escola.
  
4. De la instrucció de l'expedient, concretament dels informes de la Unitat Tècnica i de la Inspecció Educativa, es desprén que el centre disposa de les instal·lacions i del personal amb la titulació adequada per a impartir els ensenyaments sol·licitats.
  
Per això, en virtut de les competències que atorga el Reial Decret 2.093/1983, de 28 de juliol (BOE de 6 d'agost), sobre traspàs de funcions i servicis de l'administració de l'Estat a la Comunitat Valenciana en matèria d'educació, i la Llei 7/1985, de 2 d'abril, Reguladora de les Bases de Règim Local, la Conselleria de Cultura i Educació i la Diputació Provincial de València acorden subscriure el present conveni atenent les següents
  
Clàusules:
  
Primera
  
L'Escola de Capatassos Agrícoles, de titularitat de la Diputació Provincial de València, amb número de codi 54707539, situada al camí del Port, s/n, de Catarroja (València), impartirà amb plena validesa acadèmica oficial i la capacitat màxima que s'hi especifica, els següents ensenyaments:
  
\* Cicles formatius de grau mitjà:
  
- 2 grups d'Explotacions Agràries Intensives, amb 60 llocs escolars.
  
- 2 grups de Jardineria, amb 60 llocs escolars.
  
\* Cicles formatius de grau superior:
  
2 grups de Gestió i Organització de Recursos Naturals i Paisatgístics, amb 60 llocs escolars.
  
- 2 grups d'Organització i Gestió d'Empreses Agropecuàries, amb 60 llocs escolars.
  
Segona
  
Correspon al titular de l'Escola la dotació pressupostària necessària per a les despeses derivades del personal docent i no docent, així com del funcionament del citat centre.
  
Tercera
  
L'Escola de Capatassos Agrícoles se sotmetrà a l'autoritat de la Conselleria de Cultura i Educació i de la Inspecció Educativa en els termes prevists en el títol IV de la Llei Orgànica 9/1995, de 20 de novembre, que regula les funcions de la Inspecció Educativa, i la resta de normativa de desenrotllament autonòmic que poguera dictar-se sobre la dita matèria.
  
Quarta
  
El titular de l'Escola es compromet a:
  
a) Complir el que s'establix, sobre òrgans de govern dels centres públics, en el títol segon de la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents.
  
b) Complir els requisits establits en el Reial Decret 1.004/91, de 14 de juny, pel qual s'establixen els requisits mínims dels centres que impartisquen ensenyaments de règim general i el Reial Decret 777/98, de 30 d'abril, sobre ordenació de la Formació Professional específica.
  
c) Seguir les directrius acadèmiques de l'administració Educativa per als centres dependents de la Conselleria de Cultura i Educació, així com a presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura i Educació els canvis de professorat que puguen produir-s'hi i adjuntar a esta notificació els documents que justifiquen el compliment de la titulació exigida del nou professorat.
  
d) La custòdia d'expedients d'alumnes i tots els documents de caràcter acadèmic i administratiu que s'hi generen.
  
Quinta
  
El present conveni entrarà en vigor el dia de la seua firma. No obstant això, els seus efectes s'entendran referits al començament del curs acadèmic en què es van començar a impartir els ensenyaments esmentats a la clàusula primera al centre.
  
Sexta
  
Qualsevol modificació que es produïsca en els ensenyaments, instal·lacions i la resta de requisits mínims que, segons el Reial Decret 1.004/91, de 14 de juny i el Reial Decret 777/98, de 30 d'abril (BOE de 8 de maig), i la resta de normes d'aplicació específica ha de reunir el centre, serà notificada a l'administració Educativa, la qual instruirà el corresponent expedient, que es tramitarà per similitud conformement al procediment regulat en el títol IV del Reial Decret 332/92, de 3 d'abril. Finalitzarà la seua aprovació per orde del conseller de Cultura i Educació.
  
Sèptima
  
El present conveni tindrà una duració indefinida i es podrà extingir, no obstant això, per qualsevol de les causes següents:
  
a. Per mutu acord de les parts.
  
b. Per incompliment de les obligacions assumides per la Diputació.
  
c. Per denúncia d'una de les parts, després de l'avís previ de, com a mínim, sis mesos abans de l'inici del curs acadèmic en què s'haja d'extingir.
  
d. Per canvi de titularitat del centre o cessament de les activitats.Esta extinció esdevindrà efectiva a partir de l'acabament del curs escolar en què se'n produïsca la causa.
  
En els supòsits prevists en els punts b. i d. l'extinció requerirà la comunicació prèvia de la Conselleria al titular de l'Escola.
  
Huitena
  
Este conveni s'inscriurà en el Registre de Centres Docents de la Comunitat Valenciana, així com en el Registre de Convenis de la Generalitat Valenciana i serà publicat en el Diari Oficial de la Generalitat Valenciana.
  
Com a prova de conformitat i perquè en quede constància, firmen les dos parts el present conveni al lloc i data consignats anteriorment.
  
El conseller de Cultura i Educació,
  
MANUEL TARANCÓN FANDOS
  
El president de la Diputació de València,
  
FERNANDO GINER GINER